李季實以龍鶴山菜餠見惠長句將之呂兄亦有和章借韻答謝
作者：程公許
朝代：宋

paragraphs: 山林遠志久封殖，誤隨小草輒輕出。
得似乾淳太史公，萬古不磨董狐筆。
太史龍鶴山中人，翫心竹素如醉醒。
鍊師喜爲作妙供，靈苗相間叢卉生。
七年飄摇湖海客，生怕魚鯉腐關膈。
圓規得自太史孫，清苦本來同氣質。
十洲地産富瓊芝，龍鶴何曾欠蕨薇。
與君約歸如有期，躍鯉何用薑芥胹。